|  |
| --- |
| Til: InstituttstyretFra: InstituttlederSakstype: VedtakSaksnr.: V-sak 3ePhorte: Notatdato: 10.10.2023Saksbehandler: Guro Frostestad |

Sosialantropologisk institutt

**Notat**

# Revisjon av bachelorprogrammet ved Sosialantropologisk institutt

**Henvisning til lov- og regelverk**

Styrings- og administrasjonsreglement for Sosialantropologisk institutt

**Bakgrunn**

Bachelorprogrammet i sosialantropologi har over lengre tid slitt med høyt frafall. Selv om det er svingninger fra år til år, er trenden klart nedadgående. For kullet som begynte i 2021, var frafallet etter første år 44%. Dette påvirker også søkergrunnlaget for MA, ettersom våre egne bachelorkandidater fortsatt utgjør flertallet her, og med all sannsynlighet vil fortsette å gjøre det etter at betaling er innført for studenter fra utenfor EU-området og Sveits. Antallet uteksaminerte kandidater står derfor ikke i stil med antall studieplasser. Søkertallene for BA-programmet har også en klart fallende tendens: Antallet primærsøkere går ned, og er nå på 1,2; mens grensen for laveste inntakskarakter også beveger seg nedover. Dette er en nasjonal trend, som har rammet våre søskeninstitutter i langt sterkere grad enn SAI. En revidering av BA-programmet er med andre ord kun ett av mange tiltak som kreves for å snu utviklingen, både lokalt og nasjonalt.

I tillegg til dette er de politiske signalene i stortingsmeldingen «Utsyn over kompetansebehovet i Norge» svært klare: Universitetene forventes å ta grep for omfordeling av studieplasser internt, for å uteksaminere kandidater som kan fylle arbeidsoppgavene regjeringen mener vil være mest etterspurt i tiårene fremover. Utsynsmeldingen gir derfor også klare føringer på hvilke temaer som skal oppmuntres og forsterkes. De fleste av disse er knyttet til «tvillingsomstillingen», altså digitalisering og klima/grønn økonomi. I tillegg understrekes behovet for arbeidskrav innen helsesektoren.

Med klart svakere måltall på nær sagt alle områder (inntaksgrense, søkertall, karaktersnitt og gjennomføring), står SAIs studieplasser lagelig til for omdisponering. På toppen av et forventet sterkere press fra SV-fakultetet og UiO sentralt om å gi fra oss studieplasser, vil omkalfatringen av incentivordningene få store konsekvenser for SAIs økonomi fra 2025. Uttellingen for publikasjonspoeng og for tilslag på prosjekter fra EU og NFR (RBO-midler) vil ikke lenger gis direkte over statsbudsjettet, og det er ennå ikke klart hvorvidt UiO vil prioritere å erstatte bortfallet; mens avlagte studiepoeng og fullførte ‘programmer’ (som det fremdeles er uklart hva konkret menes med) vil bli premiert. Summen av alle disse endringene gjør at instituttet må ta en kraftig gjennomgang av både emneporteføljen og gradsoppbygningen, som innebærer å se på alle nivåer med friskt blikk. Dette inkluderer også muligheten for å opprette aktualitetsemner på eksempelvis tre studiepoeng, som er nært knyttet til forskningsprosjekter eller -interesser.

En siste faktor som er rent faglig, er at arbeidet med en revisjon av instituttets MA-grad snart er ferdigstilt. Dette er da naturlig å se på emnetilbud og BA-struktur i lys av den reviderte MA-graden.

**Tilpasning av studieporteføljen**

SAI har sterke forskningsmiljøer innen både miljø og helse, og er derfor godt skodd for å tilby emner som svarer på marsjordren i Utsynsmeldingen. Disse kan gis en enda tydeligere plass i en revidert BA-grad. En gjennomgang av emneomtaler og -navn er et lavterskeltiltak som kan fremheve de etterspurte temaene som allerede er innbakt i en rekke av våre emner.

Utsynsmeldingen vil også oppmuntre en sterkere EVU-satsing – bl.a. gjennom å åpne for at universitetene kan inkludere ordinære emner i sitt EVU-tilbud uten større endringer. Med den rette tematiske innrammingen vil altså instituttet kunne øke inntektsgrunnlaget uten større bruk av knappe tidsressurser. Som et element i nytenkningen bør vi også vurdere et pilotprosjekt med brutto timeramme for enkeltemner (kanskje spesielt aktuelt på 2xxx-spesialiseringsemnene og MA-emner), der undervisningsformatet blir gjort ut fra emneansvarlig/undervisers didaktiske valg, noe som vil gjøre det enklere å variere undervisningen, integrere digitale verktøy og eksperimentere med ulike undervisningsformer. Erfaringene herfra kan i sin tur komme fakultetet og resten av UiO til gode.

Erfaringene fra år med stadig akkumulert overskudd på timeregnskapet tilsier likevel at en større revisjon er påkrevet, for å unngå på nytt å havne i en situasjon der store deler av den faste vitenskapelige staben i realiteten ikke er aktuelle for å undervise. Strukturen i BA-programmet må derfor gjennomgås nøye, inkludert antallet emner som tilbys på de ulike nivåene, for å kunne tilpasses de timeressursene vi har tilgjengelige. Hvilke temaer som skal inngå som obligatoriske må også vurderes, for å sikre at vi har krefter i den faste vitenskapelige staben som kan dekke dem og oppfylle studentenes og universitetssystemets forventning om forskningsbasert undervisning.

**Milepæler/tidsramme**

* November: Oppnevne komite for BA-revisjon, bestående av instituttleder, to fastvit-stab, en representant fra studieadministrasjonen og en studentrepresentant.
* Siste halvdel av november: Gjennomføre brainstormingseminar og erfaringsdeling med hele staben – hvordan ville vår drømme-BA i antropologi sett ut? Innspill fra SVs læringsnettverk Eilin.
* 12. desember: Fremlegge mandat for komiteens arbeid for styret.
* Ca. 20. mars (før påske): Stabsmøte, med presentasjon av grunnidéer og skisse.
* Tidlig juni: Legge frem en nær fullstendig versjon av den nye strukturen for styret.
* Medio august: enkeltemnerevisjon i lys av den nye strukturen tar til, med prioritering av førsteårsemnene.

**Forslag til vedtak:**

*Instituttstyret godkjenner at instituttleder iverksetter revisjon av instituttets bachelorprogram.*

Med hilsen

Thorgeir Kolshus Guro Frostestad

Instituttleder Kontorsjef